**BALVU NOVADA PAŠVALDĪBA**

**BALVU NOVADA DOME**

|  |
| --- |
| Reģ.Nr 90009115622., Bērzpils iela 1A, Balvi, Balvu novads, LV-4501,  tālrunis +371 64522453, e-pasts: dome@balvi.lv |

Balvos

**LĒMUMS**

2025. gada 27. martā

Nr.123

(Protokols Nr. 6, 14.§)

**Par lokālplānojuma izstrādes uzsākšanu un teritorijas plānojuma grozīšanu nekustamajā īpašumā Ezera ielā 44, Balvos, Balvu novadā**

Balvu novada pašvaldībā 2025.gada 12.martā saņemts akciju sabiedrības “Balvu Enerģija” (turpmāk tekstā – AS “Balvu Enerģija”), reģistrācijas Nr. 40003148480, juridiskā adrese Bērzpils iela 30, Balvi, Balvu novads, Latvija, LV-4501 iesniegums (pašvaldībā reģistrēts 2025.gada 12. martā ar Nr. BNP/2025/6.2/1171/SJUR) ar lūgumu uzsākt lokālplānojuma izstrādi teritorijas plānojuma grozījumiem Ezera ielā 44, Balvu pilsētā (kadastra numurs 38010020170). Izskatot iesniegumu, konstatēts:

1. Iesniegumā AS “Balvu Enerģija” norāda, ka nepieciešams uzsākt katlu mājas būvniecību Ezera ielā 44, Balvu pilsētā. Zemes vienības Ezera ielā 44 kopējā platība ir 2,08 ha un tā atrodas AS “Balvu Enerģija” īpašumā. Pašreizējā situācijā teritorija ir degradēta, neizmantota, un tajā atrodas nepabeigta daudzdzīvokļu ēka, kā arī pļavas, kas aizaug ar krūmiem. Zemes vienības dienvidu daļā atrodas elektrības transformatora ēka. AS “Balvu Enerģija” lūdz Balvu novada pašvaldībai zemes vienībā Ezera ielā 44, Balvos (kadastra numurs 38010020170) uzsākt lokālplānojuma izstrādi ar mērķi grozīt spēkā esošajā Balvu novada teritorijas plānojumā noteikto funkcionālo zonējumu, nosakot teritorijā tādu funkcionālo zonējumu un atļauto izmantošanu, kas pieļautu zemes vienībā katlu mājas būvniecību;
2. Atbilstoši spēkā esošajam Balvu novada teritorijas plānojumam 2012. – 2023.gadam (Balvu novada pašvaldības 2012.gada 12.aprīļa saistošie noteikumi Nr.13/2012 “Par Balvu novada teritorijas plānojuma 2012.-2023.gadam grafisko daļu un teritorijas izmantošanas un apbūves noteikumiem”) minētajā zemes gabalā noteikts funkcionālais zonējums – “Daudzdzīvokļu māju apbūves teritorijas”;
3. Saskaņā ar spēkā esošajā Balvu novada teritorijas plānojuma teritorijas izmantošanas un apbūves noteikumu 4.4.sadaļā noteikto, zemes vienībā nav atļauts būvēt katlumāju.

Pamatojoties uz Teritorijas attīstības plānošanas likuma 13.panta trešo daļu, kas nosaka, ka, ja lokālplānojuma vai detālplānojuma ierosinātājs nav attiecīgā vietējā pašvaldība, to izstrādi un īstenošanu finansē ierosinātājs, par to noslēdzot līgumu ar vietējo pašvaldību. Šādā gadījumā vietējā pašvaldība var piedalīties lokālplānojuma vai detālplānojuma līdzfinansēšanā normatīvajos aktos noteiktajā kārtībā,

Ministru kabineta 2014. gada 14. oktobra noteikumu Nr. 628 “Noteikumi par pašvaldību teritorijas attīstības plānošanas dokumentiem” 33.punktu, kas nosaka, ja lokālplānojumu izstrādā teritoriāli vienotai teritorijai, pamatojoties uz pašvaldības ilgtspējīgas attīstības stratēģiju, pašvaldības teritorijas plānojumu un ņemot vērā normatīvajos aktos par teritorijas plānošanu, izmantošanu un apbūvi noteiktās prasības, kā arī blakus esošo pašvaldību plānošanas dokumentus, 75.punktu, kas nosaka, ka pašvaldības dome pieņem lēmumu par teritorijas plānojuma vai lokālplānojuma izstrādes uzsākšanu, apstiprina darba uzdevumu un izstrādes vadītāju, 93. punktu, kas nosaka, ka Teritorijas plānojumā noteiktā funkcionālā zonējuma, teritorijas izmantošanas aprobežojumu un apgrūtinājumu izmaiņas izstrādā kā pašvaldības teritorijas plānojuma grozījumus vai kā lokālplānojumu, ar kuru tiek grozīts teritorijas plānojums,

Ministru kabineta 2013. gada 30. aprīļa noteikumu Nr. 240 “Vispārīgie teritorijas plānošanas, izmantošanas un apbūves noteikumi” 15. punktu, kas nosaka, ka teritorijas plānojumos vai lokālplānojumos nosaka funkcionālās zonas, lai parādītu un nodalītu dažādu teritoriju atšķirīgās funkcijas un pazīmes, kā arī noteiktu atļautos izmantošanas veidus. Detālplānojumos attēlo funkcionālās zonas un detalizē teritorijas izmantošanu šo funkcionālo zonu ietvaros, 239. punktu, kas nosaka, ka teritorijas izmantošanas veidus nosaka saskaņā ar šo noteikumu [4.](https://likumi.lv/ta/id/256866-visparigie-teritorijas-planosanas-izmantosanas-un-apbuves-noteikumi#piel4) pielikumu, 2025. gada 19. marta Attīstības komitejas atzinumu, Balvu novada dome nolemj:

1. Uzsākt lokālplānojuma izstrādi teritorijas plānojuma grozījumiem Ezera ielā 44, Balvu pilsētā (kadastra numurs 38010020170) 2,08 ha platībā saskaņā ar darba uzdevumu (1. pielikums).
2. Apstiprināt lokālplānojuma izstrādes darba uzdevumu (1.pielikums).
3. Par lokālplānojuma izstrādes vadītāju apstiprināt Balvu novada pašvaldības Centrālās pārvaldes Attīstības plānošanas nodaļas vadītāju Aleksandru Sņegovu .
4. Noslēgt līgumu starp Balvu novada pašvaldību un AS “Balvu Enerģija” par lokālplānojuma izstrādes un finansēšanas kārtību (2.pielikums).
5. Noteikt, ka šī lēmuma izpilde var tikt uzsākta pēc lēmuma 4.punktā minētā līguma parakstīšanas ar noteikumu, ka tas ir jāparaksta divu mēnešu laikā pēc līguma projekta nosūtīšanas dienas.
6. Lēmumu par lokālplānojuma izstrādes uzsākšanu piecu darbadienu laikā pēc tā stāšanās spēkā ievietot Teritorijas attīstības plānošanas informācijas sistēmā (TAPIS) un pašvaldības tīmekļa vietnē [www.balvi.lv](http://www.balvi.lv).
7. Paziņojumu par lokālplānojuma izstrādes uzsākšanu publicēt pašvaldības informatīvajā izdevumā un pašvaldības tīmekļa vietnē [www.balvi.lv](http://www.balvi.lv).

Pielikumā:

1. pielikums - Darba uzdevums lokālplānojuma izstrādei uz 2 (divām) lapām;
2. pielikums - Līguma projekts par lokālplānojuma izstrādi un finansēšanu uz 3 (trīs) lapām.

Domes priekšsēdētājs S. Maksimovs